
 
   [image: Skygge over Slagtjern]
 


Cilla & Rolf Börjlind

Skygge over Slagtjern

Oversatt fra svensk av

Kjell Jørgen Holbye, MNO

[image: Gyldendal Norsk Forlag]


… lille snegle pass nå på, ellers tar jeg deg …




Egentlig hadde Gusum tenkt å fiske. Han hadde et favorittsted nedenfor fossen, et sted han hadde valgt fordi ingen andre pleide å dra dit. Nå hørte han plutselig lave, nynnende stemmer på langt hold. Han gikk et stykke opp i barskogen og prøvde å lokalisere hvor de kom fra. Busker og trær sto tett, greinene rispet ham i ansiktet der han presset seg fremover. Til slutt stanset han og strakte frem hendene. Han hadde grå, strikkede vanter på seg. Forsiktig spredte han de tykke greinene og kikket gjennom glipen. Langt borte så han en glatt, vidstrakt steinhelle og hørte bruset fra fossen i Slagån. Det forsvant nesten i vinden. Han kjente til steinhellen, det gikk ubehagelige rykter om den som faren hans hadde fortalt om, og selv hadde han aldri våget seg dit.

Han strakte seg lenger frem for å se bedre.

I utkanten av hellen hadde det blitt stablet opp flate steiner til fire høye søyler, og på toppen brant det fakler. Innenfor søylene gikk flere skikkelser rundt i en stor sirkel. Ansiktene deres var skjult av svarte hetter, og kroppene var drapert i slitte, brune dyreskinn. Den rytmiske messingen deres svevde ut over hellen.

Først ville han bare komme seg vekk, for han likte ikke det han så. Gusum, du må gå hjem, tenkte han.

Men han ble stående.

Da det siste lyset forsvant bak horisonten, stanset skikkelsene opp. En av dem løftet hånden og gjorde en sveipende bevegelse mot den tette skogen bak hellen. En naken mann steg frem mellom trestammene, en hettekappe av grov strie med to smale utklipte hull til øynene hang over hodet på ham.

Gusum svelget og bet i den ene vanten.

Ringen av skinnkledde åpnet seg og ga plass til den nakne mannen. Han sank ned på kne i midten og messingen sluttet helt. En av skikkelsene brøt ut av sirkelen og dro av seg den svarte hetten. En middelaldrende mann. Han gikk bort til den knelende skikkelsen. Med en rask bevegelse trakk han av seg kappen og holdt noe opp i luften.

Gusum prøvde å se hva det var, han syntes det så ut som et dødninghode. Et kranium? Han så ned i bakken. Da hørte han et høylytt skrik fra steinhellen. Han ble nødt til å se opp. Skikkelsene hadde begynt å sirkle rundt igjen med løftede armer og blikket rettet mot himmelen.

Ingen av dem rakk å se det Gusum så. Hvordan den knestående skikkelsen plutselig falt så lang han var og slo pannen i granitten. Da kroppen begynte å riste, slapp Gusum taket i greinene og løp sin vei.

*

 

Stedets eneste gatelykt var slukket og svingen lå i mørke, men det brydde ikke mannen med skinnjakken og de mørke brillene seg om. Han stolte på førerhunden sin, en kraftig, gul labrador. Dessuten hadde han selskap av en kvinne fra området, kledd i en rutete fleeceskjorte. Anita Forsbrandt. Hun hadde hektet armen sin i hans. De gikk langsomt bortover hovedveien, side om side.

– De har malt om hos Lundgren, sa Anita.

– Samme farge?

– Nei, nærmest terrakottafarget. Men bare på sørsiden.

Den blinde mannen nikket. Begge kjente bygdas sentrum. Den blinde fra innsiden, kvinnen etter mange år på besøk. Hun bodde i Musgården et stykke lenger nord, og mannen hun gikk arm i arm med, Niek van der Graeff, var en nær venn, ikke noe mer. Det hadde hendt at hun hadde ønsket at det var litt mer, men den tiden var forbi. Nå hørte de sammen på andre måter.

– Hva er det? sa Anita.

Niek hadde stoppet opp. Han strøk vekk det lange, hvite håret og snudde på hodet. Anita så i samme retning. Hadde han hørt motordur? Hun visste at han hadde ekstremt utviklet hørsel, han kunne høre et løv lande på bakken. Niek la hodet bakover, halsmusklene strammet seg, kroppen begynte å skjelve.

Anita hadde sett adferden før og syntes alltid at det var ubehagelig. Hun visste hva han gjennomgikk.

– Hva ser du? spurte hun.

Det anspente ansiktet hennes slappet av da han svarte:

– Seiten.

Niek korset seg raskt, senket hånden og lot hunden slikke den. Anita visste at det ikke nyttet å spørre mer. Ville han dele, så gjorde han det.

De gikk videre i stillhet. Vinden blåste mellom husene og traff et vindspill i en hage, den spinkle klangen bar ut mot veien.

– Kikker hun?

Det var Niek som spurte, idet de passerte et lavt trehus. Persiennene var trukket ned i alle vinduene. Anita snudde seg mot huset. I en av persiennene var det en liten glipe, skjulte øyne fulgte skikkelsene der ute på veien.

– Ja, sa Anita lavt. – Hun har det nok ikke så bra. Øver dere fortsatt?

– Nei.

De nådde utkanten av sentrum og skiltes ved Rikets Sal. Niek foldet sammen blindestokken og gikk inn gjennom den grå porten, mens Anita forsvant i mørket.

Glipen i persiennen lukket seg foran de skjulte øynene.

*

 

Mye senere, like etter midnatt, hadde månen trengt gjennom skyene og strødde det blå, kalde lyset sitt over den store steinhellen.

Den var tom.

Det eneste som syntes, var et firbeint dyr som tasset ut av skogen, været og søkte seg mot en stor flekk på granitten. Den ru tungen begynte å slikke. Ulven ble ikke forstyrret av bruset fra fossen, det var først da stemmen til kvinnen brøt gjennom, at den reagerte. En vedvarende, gjennomtrengende kvinnestemme som skar gjennom stillheten. Ulven forlot flekken og gikk helt frem til kanten av hellen. Der satte den seg på bakbeina, løftet hodet og ulte ut over fossen. Kvinnestemmen stilnet umiddelbart, ekkoet forsvant inn mellom steinene. Ulven senket hodet, reiste seg og tasset mykt inn i skogen igjen.


Duggdråpene dannet skimrende mønstre i spindelvevet i tyttebærlyngen, morgenkulden hadde ennå ikke forlatt bakken. Det var derfor han hutret litt. Han visste at varmen ville komme glidende, han hadde sjekket værappen, og det skulle i det minste bli delvis blå himmel, kanskje litt sol.

Men ikke akkurat nå.

Han lente geværet mot en stor furu, tok frem snusboksen og la inn en skikkelig pris under overleppen. Han tilhørte den generasjonen som syntes porsjonssnus var for pingler. Eller generasjon, han var av den typen mann som foraktet alt som ikke var slik det var før. Han la boksen i lommen på den mørkegrønne jakken og tørket av fingrene på buksen. Den var også kamuflasjefarget og funksjonell. Han strakte seg etter geværet og skvatt til. Mange år med jakt hadde trent opp evnen til å registrere ting i øyekroken. En hastig bevegelse mellom stille trestammer, et rådyr eller en elg? Men det øyekroken fanget opp nå, hadde bare to bein. Det var en storvokst mann som beveget seg langs en bergvegg et stykke unna. Han rettet seg opp og så hvordan mannen falt over ende, kravlet seg opp igjen og fortsatte. Jegeren løftet geværet. Hva hadde skremt mannen? En bjørn eller en ulv? Man risikerte å støte på begge deler i denne skogen. Han holdt geværet i et fast grep og smøg seg frem mot bergveggen. Da han var kommet nesten frem, så han en stor plastdunk som lå i tyttebærlyngen. Han satte seg på huk. Dunken var fylt med en grå væske. Han så seg rundt. Mannen hadde forsvunnet, det var stille, det eneste som kunne høres, var noen kaklende liryper. Det var neppe de som hadde skremt mannen.

Han reiste seg og tok noen vaktsomme skritt til. Alt var stille i skogen, så stille det kan være i en vill skog. Men ingen bevegelser som varslet om dyr. Han satte fra seg geværet i mosen igjen og kjente en syrlig duft trekke forbi, en lukt han ikke kjente igjen. Han snudde seg, og da fikk han øye på den et stykke unna. En gigantisk maurtue inne blant trærne, bygd på sørsiden av en stor furu. Han hadde sett kjempemaurtuer et par ganger, men denne slo nok alle rekorder. Han anslo den til å være drøyt tre meter høy og antakelig ti, elleve meter i omkrets. Han gikk bort til tua og så at den var delvis utgravd.

Grevlinger, tenkte han, eller grønnspetter.

Det var først da han gikk rundt på baksiden at han så det som antakelig hadde skremt vettet av den andre mannen: en smal, naken arm som stakk ut av haugen av barnåler, dekket av myldrende rødbrune skogsmaur.

Han spyttet ut snusen for å motvirke kvalmen.

*

 

Vanligvis brukte han barbermaskin, men enkelte dager når han ikke var stresset, som i dag, foretrakk han høvel. Rikelig med barberskum, en myk kost med mahogniskaft, kjøpt i en bakgate i Venezia. Dyr, men en ergonomisk fulltreffer.

Ulf Molin koste seg.

Duften av nylagd espresso kilte i nesen, og han følte at han var verdt dette. Det var den første fridagen hans på en måned, og han skulle nyte hvert eneste minutt. Han hadde gitt beskjed på stasjonen i Strömsund at han ikke skulle forstyrres med mindre det var noe helt ekstraordinært – han stolte på at kollegene kunne vurdere hva «ekstraordinært» innebar.

Han trakk seg litt unna speilet og betraktet ansiktet sitt. Ingen tydelige rynker på feil steder, et knapt synlig arr over det ene kinnbeinet, et minne om en narkorazzia i Östersund, men ellers så han ut som han alltid hadde gjort. I egne øyne. I sin kones øyne hadde han eldes for tidlig. For mye overtid, for usunn mat, for mye søvnløs grubling over en eller annen forbrytelse.

I hennes øyne så han sliten ut.

Han likte ikke at de små vikene ved hårfestet krøp lenger og lenger innover. Han hadde ennå ikke fylt førti og gruet seg til den dagen det var på tide å barbere hodet for ikke å se tåpelig ut. Nå og da så han menn på sin egen alder som prøvde å stanse lidelsen ved å gå rundt med en liten hestehale i nakken, men det var et triks han aldri ville falle for.

Han såpet inn haken og begynte å kjærtegne huden med høvelen. I bakgrunnen hørte han en mobil ringe. Hans mobil.

– Matilda, tar du den! Jeg barberer meg!

Han skylte høvelen i det varme, rennende vannet og var på vei mot haken med den igjen.

– Her.

Matilda sto i døren til badeværelset med mobilen hans i hånden. Han så på henne og ristet på hodet. Hun rakte ham den.

– Ekstraordinært.

*

 

Hun het Emmy Sunna, var 32 år og hadde tjenestegjort som politibetjent i Strömstad de siste fem årene. Hun var den første i sin familie som hadde valgt politiyrket, et valg hun aldri hadde angret på. Hun var også den første som hadde piercet tungen, en liten sølvkule som hun fjernet under skarpe oppdrag. De intenst brune øynene ga ansiktet hennes karakter, og den naturlige pondusen ble forsterket av et par brede skuldre.

Akkurat nå hadde hun patruljert i Vildmarksvägen, mest for å markere tilstedeværelse: En politibil hadde alltid en fartsdempende effekt på trafikken. Det var et temmelig uinspirerende oppdrag, og hun følte seg rastløs da hun tok av ned mot sentrum av bygda Slagtjern. Et stykke før skiltet med stedsnavnet bremset hun og kjørte inn på en gårdsplass. Hun gikk ut, rettet på uniformen og trakk politiluen ned over det mørke, tykke håret. Med faste skritt gikk hun bort til huset og banket på døren. Under det lille vinduet var «Jonas Kraft» skrevet på et hjemmelagd skilt av tre. Emmy tok frem politilegitimasjonen. Hun likte ikke bildet på den, men det fikk så være. Hun dunket på døren igjen.

– Det er politiet! Åpne!

Ingen åpnet. Emmy tok forsiktig i døren, den var ulåst. Hun kastet et blikk rundt seg før hun åpnet den forsiktig. Gangen innenfor var mørk, og gulvplankene knirket da hun tok et skritt fremover. Hånden gled ned til pistolhylsteret.

– Jonas Kraft!

Stemmen hennes gjallet inn i huset. Ingen reaksjon. Hun tok et par knirkende skritt til da en mann dukket opp rett foran henne. Han hadde et påfallende grovt ansikt, naken overkropp og et forkle rundt underkroppen. Jonas Kraft.

– Hva faen er dette?! sa han. – Hva vil du?

Emmy tok et raskt skritt fremover, satte den ene håndflaten i brystet på Jonas og presset ham ned på en slagbenk.

– Jeg vet hvordan man håndterer sånne som deg!

Emmy trakk ned buksene og trusen i ett raskt drag, rev vekk forkleet og blottet en imponerende ståpikk. Jonas lente seg bakover. Emmy satte seg skrevs oppå ham og førte lemmet inn i underlivet. Hun begynte å ri ham rytmisk. Jonas stønnet, og Emmy bet seg i underleppen. Hun hadde hastverk.

Da ringte mobilen i brystlommen hennes.

Hun tok den frem og så på skjermen: «ULF MOLIN».

– … helvete.

Hun senket tempoet og svarte. Lyttet. Og avsluttet med:

– Jeg kommer med en gang.

Emmy avsluttet samtalen og lente seg frem over Jonas.

– Vi får kjappe oss.

Med kraft, svette og intense bevegelser lyktes det paret å ende i en felles orgasme. Emmy skred av Jonas og strakte seg etter en rull med kjøkkenpapir. Jonas så på henne mens hun tørket seg i skrittet.

– Vi burde gifte oss, sa han.

– Hvorfor det?

Emmy trakk på seg buksene og Jonas holdt frem en liten pose.

– Jeg bakte noen boller i dag morges.

– Takk.

– Hva har skjedd?

– Det er noen som har funnet noe i skogen.

– Tjuvjakt?

– Nei. Ta på deg forkleet igjen.

*

 

Emmy hadde fått en omtrentlig posisjon av Ulf, sjefen sin, hvilket skogsområde det dreide seg om. Et område hun kjente ganske godt, det begynte i utkanten av stedet der hun bodde. Hun hadde vært i skogen mange ganger, ikke minst sammen med sin beste venninne, Veronica, som hadde trent orientering der siden de gikk sammen på videregående i Strömsund.

Så hun visste hvilken smal vei hun skulle svinge inn på, og at det ventet en veibom der. Den var som oftest ulåst. Skogen tilhørte sagbruket på stedet, men det var ingen grunn til å låse bommen. Hun dro den opp og fortsatte på en enda smalere vei som var omsluttet av mørk, tett barskog. Etter et drøyt kvarter bremset hun. Lenger fremme på veien sto det en mann i jaktantrekk. Han holdt opp den ene hånden og hadde et gevær i den andre. Emmy kjørte litt lenger, stanset og gikk ut.

– Jens Larsson? sa hun.

– Ja.

– Det var du som varslet?

– Ja.

Emmy åpnet bagasjelokket og tok ut en rull avsperringsteip og et par slitte, grønne støvler. Sjansen for sol hadde forsvunnet og blitt erstattet av et vedvarende regn. Hun låste bilen og gikk bort til Larsson.

– Du viser vei.

 

Fuktige tåkeslør svevde mellom trærne. Det umake paret trasket gjennom våt mose og skremte opp et par heiloer. Emmy unnlot å ta opp det som ville møte henne, så til slutt var det Larsson som begynte å prate.

– Like før jeg fikk øye på det, var det en fyr som løp gjennom skogen.

– Ja vel?

– Jeg trodde jo at han hadde blitt skremt av et eller annet dyr, ellers var det jo liksom ingen grunn til å springe av gårde på den måten.

– Nei. Altså, hvordan så han ut?

– Det var på ganske langt hold, jeg vet ikke.

– Ung? Gammel?

– Han var kanskje ikke så gammel, men han så stor ut, litt klønete, liksom. Der er den.

Jens Larsson stanset opp og pekte. Den kjempemessige maurtua tårnet seg opp foran dem.

– Det er på baksiden, sa han.

Emmy gikk sakte rundt den enorme tua og så det jegeren hadde sett: armen som hang rett ut, overstrødd med myldrende skogsmaur.

– Det der ser ganske ekkelt ut, sa Larsson.

Emmy svarte ikke. Hun tok frem mobilen. Delvis for å dokumentere det hun så, delvis for å holde følelsene under kontroll – kameraet ble en beskyttelse mot det morbide foran henne. Hun tok flere bilder, både av armen med maurene og av maurtua. Hånden som holdt mobilen, var ikke helt stødig. Da hun var ferdig, sendte hun bildene til Ulf.

– Det er da vel ubehagelig? sa Larsson.

Emmy visste ikke hva hun skulle svare, dette var hennes første nærkontakt med et drap. Som hun regnet med at det var. Et drap som gjorde henne kvalm. Hun hadde sett døde kropper før, drukninger og selvmordere, men dette var noe helt annet.

Et lik i en maurtue.

Hun ringte Ulf og sa at hun hadde sendt bilder.

– Jeg har sett dem, svarte han. – Kenneth og teknikerne er på vei fra Östersund. Hvordan går det med deg?

– Vi snakkes.

Emmy avsluttet samtalen og speidet ut i skogen. Det intense samleiet i slagbenken til Jonas føltes som en evighet siden. Boller? Han hadde bakt boller?

– Der borte ligger det en plastdunk.

Larsson pekte mellom trærne. Emmy ble rykket ut av ubehaget og ble politi igjen. Hun tok noen skritt bort til plastdunken som lå mellom et par mosegrodde steiner, og trakk på seg et par gummihansker. Forsiktig skrudde hun av det svarte lokket og luktet.

– … sats.

Hun skrudde på lokket igjen og satte dunken ned i mosen. Da hun snudde seg, hadde Larsson tatt frem snusboksen). Han la inn en svær pris.

– Vil du ha? sa han.

– Nei takk.

Emmy dro av seg gummihanskene og betraktet Jens Larsson.

– Du er ikke herfra.

– Nei.

– Tilhører du jaktlaget?

– Nei, sa Larsson.

– Så hva gjør du her?

– Jeg liker å gå i skogen.

– Med gevær?

– Det er ulv i dette området.

– Som du ikke har lov til å jakte på, sa Emmy.

– Ikke for øyeblikket.

– Nei. Og så?

– Man kan jo bli angrepet.

Emmy nikket mot geværet.

– Har du våpenlisens?

– Ja.

– Og den har du med deg?

– Nei. Men jaktkortet.

Larsson stakk hånden innenfor den grønne jakken og trakk frem et jaktkort. Emmy kastet et blikk på det.

– Hvor lenge har du vært her? spurte hun. – I skogen?

– Et par timer.

– Har du sett noen andre mennesker? Enn han som løp bort?

– Ja, jeg så to personer på avstand. Jeg regnet med at det var bærplukkere, jeg kom ikke nær dem.

– Var det menn eller kvinner?

– Det så jeg ikke.

– Hvor så du dem?

Larsson pekte innover i skogen.

– Langt innover der … og jo! Jeg så en jente også, hun hadde treningsdrakt og ryggsekk, så hun var nok ute og trente.

Det ante Emmy hvem det var. Hun tok opp en liten blokk og en penn fra lommen.

– Adresse og mobilnummer.

Larsson oppga det hun spurte etter.

– Har du legitimasjon på deg? fortsatte Emmy.

– Førerkort. Du vil se det også?

– Gjerne det.

Larsson fant frem førerkortet sitt. Emmy fotograferte det med mobilen.

– Dette går ut om en uke, sa hun.

– Det er jeg klar over.

– Har du søkt om nytt?

– Ja. Er det viktig?

Emmy rakte tilbake kortet.

– Ikke noe særlig bra bilde, du.

 

Hun trakk av seg gummistøvlene og la dem i bagasjerommet. Larsson hadde dratt av gårde i en firehjuling, hun visste hvor hun kunne nå ham om det skulle bli aktuelt. Regnet hadde avtatt litt. Hun lente seg mot bilen og fant frem telefonen. Det ville ta en stund før teknikerne var her, så hun kunne få unna et par samtaler. Den første var til en gammel venninne.

– Hei, Veronica, det er Emmy. Har du vært ute i skogen rundt Slagtjern i dag?

– Ja … jeg lå over på Musgården i natt. Hvordan visste du det?

– Så du noen andre i skogen?

– Nei?

– Ingen bærplukkere?

– Nei. Hvorfor lurer du på det?

– Vi har funnet noe ubehagelig i en maurtue. Du møtte ingen jegere?

– Nei. Du vet, jeg er helt i min egen verden når jeg trener og har musikk på øret. Hva slags ubehagelighet var …

– Det kan jeg ikke si. Vi snakkes. Ha det!

Det var som hun hadde trodd. Jegeren hadde sett Veronica Forsbrandt løpe i skogen. Trening. Hun var en svært dyktig orienteringsløper med flere medaljer i Sverigemesterskapet bak seg, en kjent og populær profil i kommunen. Emmy var lettet over at det ikke var Veronica som hadde fått øye på den armen i maurtua.

Neste samtale var til sjefen.

– Er du fortsatt ved maurtua? sa Ulf.

– Nei, jeg er ute ved veien. Jeg må jo vise Kenneth og de andre hvor de skal gå, men jeg har sperret av området.

– Hvordan gikk det med Jens Larsson?

– Jeg tror han var på tjuvjakt.

– Hvorfor det? sa Ulf.

– En følelse bare, han var den typen. Jeg har alle opplysningene hans. Og så lå det en stor plastdunk med sats et lite stykke fra tua.

– Hjemmebrent.

– Antakelig. Det er jo en gammel tradisjon å gjemme satsen i maurtuer her i området.

– Jeg vet det.

– Larsson påstår at han så en mann som løp av gårde i skogen, sa Emmy. – Kanskje det var han som hadde tenkt å gjemme dunken og kom til å grave frem den armen?

– Mulig. Hvordan så han ut?

– Mer ung enn gammel, storvokst, det var alt jeg kunne få ut av Larsson.

– Vet du om noen som brenner der omkring?

– Ja. Sønnen til Tvär-Pär, Gusum. Han driver med det.

– Kanskje det var han som løp sin vei? sa Ulf.

– Kanskje. Jeg drar dit så snart Kenneth og de andre kommer.

– Bra. Hvordan har du det?

– Den armen kommer jeg aldri til å glemme.

– Det skjønner jeg.

Emmy avsluttet samtalen og lurte på om hun skulle ringe Jonas. Ikke noen god idé, tenkte hun. Han kom til å stille for mange spørsmål hun verken ville eller burde svare på. Hun åpnet bildøren og tok ut posen med ferske boller.

*

 

Gården lå litt avsides, like nedenfor et skogbryn. Huset var et gammelt tømmerhus, delvis bygd på slutten av 1800-tallet. På den ene kortsiden stakk det ut et nybygg i mørk teglstein. Det var ikke spesielt vakkert, men funksjonelt, med kjøkken og et ekstra soverom. Gården var eid av Pär Ljunghed, kjent på stedet som Tvär-Pär. Han bodde der sammen med sin voksne sønn, Gusum, en evig ungkar som antakelig aldri kom til å flytte hjemmefra. Midt på tunet sto en avflasset flaggstang. Emmy hadde aldri sett noe flagg på den. Hun stanset opp utenfor grinda, trakk på seg gummihanskene igjen og løftet ut dunken. Hun hadde lagt den i en stor, gjennomsiktig plastpose.

Allerede da hun var halvveis fremme, ble ytterdøren åpnet av en kortvokst, senete gammel mann i en slitt, men velsittende dress, rødprikkete tversoversløyfe og med en kort, trimmet bart på overleppen. Tvär-Pär. Han hørtes urolig ut:

– Hva har han stelt i stand nå?

– Ingenting. Jeg vil bare snakke med ham.

Emmy fulgte etter Tvär-Pär inn i huset, med dunken i hånden. Hun hadde vært der noen ganger og reagerte ikke, men det ville nok en som ikke hadde vært der før, gjort. Gangen og rommene hun kom inn i, var overfylte. Et eneste kaotisk sammensurium av klær, møbler, verktøy, flytteesker, sykler og tusen andre gjenstander. Alt sammen innhyllet i en innestengt, muggen lukt. Det hadde alltid forundret henne at den pertentlige gamle mannen orket å bo sånn.

Hun kom inn på kjøkkenet. Respatex på bord og arbeidsflater, røde skapdører, et par kraftige lysstoffrør i taket og grønt linoleumsgulv. Et nokså enkelt kjøkken. Ved bordet satt en storvokst, ung mann, med åpent og glatt ansikt, som en vennlig pannekake. Gusum. Det lyse håret hans var pent kjemmet. På hendene hadde han grå fingervanter. I den ene hånden holdt han en tjukk blyant, foran ham på bordet lå en tegneblokk.

Tvär-Pär hadde stilt seg ved oppvaskbenken, rak i ryggen.

– Hei, Gusum, sa Emmy.

Gusum nikket. Emmy satte seg ved bordet og plasserte dunken mellom beina.

– Var du ute i skogen i morges?

Gusum førte pennen over blokka.

– Denne dunken, er den din?

Emmy skjøv dunken litt frem. Gusum rørte seg ikke.

– Vi fant den i skogen, er den din?

Gusum hadde fremdeles blikket festet på blokka. Emmy skottet bort på Tvär-Pär, som trakk litt på skuldrene.

– Han svarer når han svarer, som du vet.

– Det hadde vært bra om han gjorde det nå.

Emmy snudde seg mot Gusum igjen.

– Gusum … jeg tror du har sett noe i skogen som var veldig ubehagelig, og jeg forstår at du ikke vil snakke om det, jeg vil bare vite om du var der? Jeg bryr meg ikke om det er hjemmebrent i dunken, jeg vil bare vite om du var i skogen?

Gusum slapp pennen og strøk hendene over lårene, overkroppen svaiet litt. Emmy visste hvor sjokkert og kvalm hun selv hadde blitt ved maurtua, og hun hadde vondt av Gusum. Hvis det nå var han som hadde vært der. Hun prøvde igjen:

– Er det din dunk?

Gusum løftet hodet og så på faren. Tvär-Pär fiklet nervøst med sløyfen. Emmy reiste seg med dunken i hånden.

– Saken er den, Pär, at vi kommer til å finne fingeravtrykk på denne dunken, så det er like greit at han forteller nå.

– Men han har alltid vanter på seg.

– Alltid?

– Ja.

– Hvorfor det?

– Han er redd for hendene sine. Ikke sant, Gusum?

– Redd, ja.

Mer sa han ikke.

 

Emmy gikk ut på tunet med dunken i hånden. Hun var ganske sikker på at det var Gusums dunk, og at det var han som hadde vært ved maurtua. Om han selv hadde kommet til å grave frem armen, eller om den allerede stakk ut da han kom dit, hadde hun ingen anelse om. Hun åpnet bagasjelokket og hadde akkurat lagt inn dunken da Ulf ringte.

En kort samtale.

Han ville at hun umiddelbart skulle dra tilbake til maurtua.

 

Mørket hadde senket seg, og skogen var vanskelig å ta seg frem gjennom. Men Emmy hadde en kraftig lommelykt og beveget seg fremover uten større problemer. I det fjerne hørtes noen korte, skarpe bjeff, men det brydde henne ikke.

Et lite stykke lenger innover senket hun lommelykten. Langt borte mellom trærne syntes et sterkt lys som ledet henne det siste stykket.

Det som lyste, var sterke lyskastere satt opp i en firkant.

Da hun kom nærmere, så hun at hele maurtua var dekket av et stort gult telt. Mørke silhuetter beveget seg der inne.

– Hei.

Emmy skvatt. I skyggen like foran henne sto noen kolleger og røykte. Ulf var en av dem. Ulf røyker? fløy det gjennom hodet hennes.

– Hvordan går det? spurte hun.

Ulf gjorde en gest mot teltet. Emmy gikk frem og løftet opp en flik. Hun kom inn i samme øyeblikk som Kenneth og en annen tekniker forsiktig løftet en naken kropp fra maurtua over på en båre. Over hele kroppen var det uregelmessige, gulbrune sår etter maurenes angrep. Men det var ikke det mest ubehagelige.

Kroppen manglet hode.

Det gapende hullet krydde av maur som virret rundt.

Med mørke gummihansker børstet Kenneth bort en mengde insekter fra den hodeløse kroppen. Alle i teltet var tause, det eneste som hørtes, var klikkingen fra rettsfotografens kamera. Emmy vendte blikket bort fra båren og måtte gå ut. Magen var på nippet til å vrenge seg.

– Sykt.

Det var Ulf som møtte henne rett utenfor. Emmy nikket og svelget.

– Det blir ikke mye søvn fremover, fortsatte han.

Emmy visste ikke om han siktet til opplevelsen inne i teltet, eller om det gjaldt arbeidstiden. Antakelig begge deler.

Ulf så på henne:

– Du blør neseblod igjen.

– Oi sann.

Emmy dro frem et papirlommetørkle og presset det mot nesen. Ulf la en hånd på skulderen hennes og speidet inn i den mørke skogen.

Plutselig kom en mann ut av teltet og kastet voldsomt opp over en stubbe.

*

 

Den kvelden gikk det gudsforlatte stedet Slagtjern til sengs som om ingenting hadde skjedd. Ingen ytterdører ble låst, vinduer sto halvåpne, all utebelysning ble slått av for å spare strøm.

En bygd i fullstendig trygghet, der barna fortsatt fikk lov til å sove i telt i hagen.

Inne i den lille landhandelen satt eieren på en enkel trekrakk og forsøkte å få kredit og debet til å gå opp. Han drev ingen blomstrende virksomhet, for kundegrunnlaget var mildt sagt magert, men han hadde arvet butikken etter farmoren og hadde tenkt å drive den til han gikk av med pensjon. Hans egne barn hadde flyttet hjemmefra, og kona hans var utro. Men det hadde hun vært gjennom hele ekteskapet, så han la ingen vekt på det. Han hadde sin butikk, og hun hadde sine greier. Hadde han ant hva som nettopp utspilte seg i skogen ikke så langt unna, ville han kanskje ikke ha vært så sikker i sin sak. Tragedier er tragedier, men for noen kan sensasjonsverdien gagne virksomheten. Eller mer kynisk uttrykt – drapsturister kan gi økt omsetning.

Men dette visste han ingenting om akkurat nå.

Det gjorde heller ikke de to mennene som gikk til sengs med hver sin katt ved fotenden. De hadde gjort pusteøvelsene sine og gledet seg til morgendagen. Det var bryllupsdagen deres, og de hadde tenkt å feire den med en liten hagefest. I all enkelhet. Et langbord dekket med indiske delikatesser og et lydanlegg som skulle spille myk, indisk musikk. Hvis noen ville danse, var det plass på den velklipte plenen.

Ingen kom til å danse der i morgen.

Heller ikke i den dunkle kjellerstua visste de hva som ventet. De to medtatte hakekorsflaggene på veggen skulle fortsatt henge der neste dag, men brødrene, som akkurat da trykket i seg et par Lapin Kulta foran en saftig pornofilm, kom til å bli vekket av en politibetjent. Det var ikke noe de kunne forutse.

Og omtrent slik så det ut i de forskjellige husene på stedet. Mennesker som gjorde det de nesten alltid gjorde, og som regnet med at de skulle gjøre det samme i morgen.

Så da månen gikk i skjul bak skyene, og mørket senket seg over horisonten, gikk alle i bygda til ro, intetanende.

Nesten alle.

 

Fingrene beveget seg lett og flytende over tangentene og spilte en vakker, melodiøs etyde. Ved klaviaturet satt en hvithåret mann med svarte solbriller og en lang skinnfrakk. På notestativet lå den hvite stokken hans. Ute i den store, mørke salen beveget en kraftig labrador seg i stille sirkler. Midt i en intens koloratur rettet Niek ryggen og løftet hendene, tonene svevde ut i rommet. Langsomt la han hodet bakover, halsmusklene strammet seg … etter noen sekunder sank han sammen og slo ned pianolokket. Hunden kom tassende og begynte å slikke den ene hånden hans.

